I nærheden af McDonalds i Aabybro kan vejmændene ikke følge med. Hver gang de har ryddet op kommer der bare mere af samme slags. Kim Bolander siger: - Selv om vi har stillet en skraldespand op et sted, hvor mange holder og spiser deres mad bliver affaldet alligevel bare smidt ud af vinduet. Det er som om jeg kan starte forfra hver gang jeg har ryddet op. Erik Ingerslev, der er medlem af Jammerbugt Kommunes Teknik og Miljøudvalg for SF efterlyser mere samfundssind. Både af dem der sviner - men også af McDonalds. - Det er ikke i orden, at regningen for at rydde op havner hos skatteborgerne i Jammerbugt Kommune. Jeg synes det var rimeligt, hvis burgerkæden gjorde lidt mere for at løse problemerne med de store mængder affald. Erik Ingerslev foreslår konkret, at McDonalds stiller flere affaldscontainere op i nærheden af deres restaurant i Aabybro, og så skulle kommune nok sørge for at tømme dem. Og så efterlyser han en opfordring på emballagen. - Jeg synes der skulle stå tydeligt på deres poser og indpakninger, at de skal smides i en skraldespand og ikke i naturen. Det er en meget dårlig reklame for firmaet, når deres poser og bakker bliver smidt i naturen.

Referat:
Hvis du er i tvivl om der ligger en McDonalds i nærheden - så kig i vejsiden! Hvis der ligger masser af tomme colabægre og brugt emballage, så er du lige i nærheden.